ការសម្ភាសន៍របស់អ៊ុំស្រី អ៊ួន ខន

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះ អ៊ួន ខន

ពត៌មានសង្ខេបរបស់អ៊ុំស្រី អ៊ួន ខន

សព្វថ្ងៃនេះអ៊ុំស្រី អ៊ួន ខន មានអាយុ៧៥ឆ្នាំហើយ គាត់មានស្រុកកំណើតនៅស្រុកស្ទោង ខេត្តកំពង់ធំ តែគាត់បានមកនៅរស់នៅខេត្តសៀមរាបបន្ទាប់ពីវៀតណាមចូលមក។ គាត់មានបងប្អូន៤នាក់ ប្រុស២ ស្រី២ ជាកូនបងគេក្នុងគ្រួសារ តែសព្វថ្ងៃនេះប្អូនៗរបស់គាត់បានបាត់បង់ជីវិតអត់ទៅហើយ។

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា www.cambodianoralhistoryproject.byu.edu ណាអ៊ុំ ចឹងតើអ៊ុំយល់ព្រមឲ្យខ្ញុំដាក់សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?

ខ៖ ចាស។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី០៩ ខែមករា ឆ្នាំ២០២១ ហើយការសម្ភាសន៍នេះត្រូវបានធ្វើឡើងនៅភូមិភ្នំក្រោម ឃុំចុងឃ្នៀស ក្រុងសៀមរាប ខេត្តសៀមរាបណាអ៊ុំណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ឈ្មោះពេញ?

ក៖ បាទ។

ខ៖ អ៊ួន ខន។

ក៖ បាទ ចុះអ៊ុំមានឈ្មោះហៅក្រៅទេអ៊ុំ?

ខ៖ អត់។

ក៖ អត់មានទេ?

ខ៖ ចាស មានហៅក្រៅគេហៅមានតែយាយខន យាយខន។

ក៖ យាយខន?

ខ៖ ចាស។

ក៖ ចុះមកដល់ឆ្នាំណឹងអ៊ុំមានអាយុប៉ុន្មានហើយ?

ខ៖ អាយុ៧៥។

ក៖ ចឹងអ៊ុំចាំថ្ងៃខែឆ្នាំកំណើតអ៊ុំបានទេអ៊ុំ?

ខ៖ ខ្ញុំឆ្នាំរោង។

ក៖ ចុះឆ្នាំបារាំងចាំទេអ៊ុំ?

ខ៖ អត់។

ក៖ អត់ចាំថ្ងៃខែទេ?

ខ៖ ចាស។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ ស្រុកកំណើតនៅស្ទោង។

ក៖ កំពង់ធំ?

ខ៖ ចាសកំពង់ធំ។

ក៖ ចុះអ៊ុំមកនៅសៀមរាបនេះប៉ុន្មានឆ្នាំហើយអ៊ុំ?

ខ៖ ២០ឆ្នាំហើយ មកនៅតាំងពីគេនេះអាតាត់តតាយកូនចៅមកតាំងពីគេចប់នេះមក។

ក៖ ចប់អីគេដែរអ៊ុំ?

ខ៖ ចប់សង្គ្រាមគេនោះណានោះឯង ដល់ចប់អាពតមកខ្ញុំចេះតែនៅហែរៗតាមនេះមក តាមទន្លេយើងណាហើយបានមកនៅត្រឹមនេះឯង នៅនេះឯង។

ក៖ ចឹងមានន័យថាអ៊ុំមកនៅលើគោកនេះ២០ឆ្នាំជាងហើយ?

ខ៖ ចាស ២០ឆ្នាំជាងហើយ នៅនិងនេះឯងតែវាគ្មានដីគ្មានធ្លីអីនិងគេទេដូចថាប្រធានភូមិប្រធាននេះគេចេះតែសង្គ្រោះយើងទៅណា នោះឯងឲ្យយើងនៅទៅត្រង់នេះត្រង់នោះទៅអីទៅចេញលុយចេញកាក់ឲ្យថ្លៃដីថ្លៃធ្លីគេខ្លះទៅបាននៅទៅ។

ក៖ ចុះមូលហេតុអីដែរបានអ៊ុំមកនៅសៀមរាបម៉េចមិននៅកំពង់ធំទៅ?

ខ៖ នៅឯណាបើនៅនោះកូនវានៅតូចៗពេក ចាសកូននៅតូចៗហើយក៏រកអីមិនបាននេះទេទៅចុះទៅទន្លេ ចាសចុះទៅទន្លេនោះឯងបានចុះរស់តាមដងទន្លេនោះឯងមកធ្លាក់ៗមកបានមកដល់នេះឯង មកដល់ត្រឹមសៀមរាបនេះឯង ខ្ញុំមកធ្វើអីៗនេះឯងមុនខ្ញុំអត់មានអីទេអត្តសញ្ញាណប័ណ្ណគ្មាន ស្អីក៏គ្មានៗបានមកដល់ត្រឹមសៀមរាបនេះគេធ្វើឲ្យមួយកំប្លេ៉ ធ្វើតាំងពីបញ្ជីរគ្រួសារ អត្តសញ្ញាណប័ណ្ណ សំបុត្រកំណើតអីធ្វើមួយកំប្ល៉េនៅសៀមរាបនេះឯងតែម្តង អារក៏នៅជាប់នេះឯងទៅមិនបានទៅទេ។

ក៖ ចុះអ៊ុំមានបងប្អូនចំនួនប៉ុន្មាននាក់ដែរអ៊ុំ?

ខ៖ បងប្អូននោះស្លាប់អស់ហើយដោយសារអាពតនោះ នៅប្រុស២ងាប់ មានតែ២ទេបងប្អូនមាន៤នាក់ហើយស្រីនោះក៏ងាប់។

ក៖ អរចឹងមានន័យថាបងប្អូនមាន៤នាក់ ស្រី២ ប្រុស២?

ខ៖ ចាស ស្រី២ ប្រុស២។

ក៖ ប៉ុន្តែ៣នាក់ទៀតស្លាប់អស់ហើយ ចាសនៅតែឯងទេ។

ក៖ ចុះអ៊ុំជាកូនទីប៉ុន្មានដែរអ៊ុំ?

ខ៖ ទី១។

ក៖ បងគេ?

ខ៖ បងគេ។

ក៖ ចឹងអ៊ុំអាចជួយរៀបរាប់ប្រាប់ឈ្មោះបងប្អូនទាំងអស់របស់អ៊ុំបានទេ? ចាប់ពីអ៊ុំទៅទោះបីគាត់ស្លាប់ក៏ដោយក៏អាចប្រាប់បានដែរ? បន្ទាប់ពីអ៊ុំទៅអ្នកណាគេដែរអ៊ុំ?

ខ៖ បន្ទាប់ពីខ្ញុំមកប្អូនខ្ញុំអាប្រុស អារ៉ុម បន្ទាប់ពីអារ៉ុមមកពីកណ្តាល មីឃឿនឈ្មោះសុឃឿន បន្ទាប់សុឃឿនមកអាក្រាក់ ពៅគេ។

ក៖ បាទ ចឹងអ៊ុំនៅចងចាំឬក៏មានអនុស្សាវរីយ៍អ្វីខ្លះដែរជាមួយបងប្អូនកាលពីក្មេងៗ ធ្លាប់ធ្វើអ្វីជាមួយគ្នា ឬក៏ធ្លាប់ធ្វើការអ្វីជាមួយគ្នា លេងអីជាមួយគ្នាទេអ៊ុំ?

ខ៖ នៅពីតូចពីនេះនោះ?

ក៖ បាទ ជីវិតកាលពីក្មេងៗណឹងយ៉ាងម៉េចដែរអ៊ុំ?

ខ៖ ពីក្មេងៗនោះអ៊ុំនេះនោះមួយសារដែរគេនេះអាពតនោះណាវាបែកបាក់ចៅអើយបងប្អូននោះនឹកឃើញថា វាកំព្រារម្តាយស្លាប់ចោលទៅតាំងពីនៅតូចៗម្តាយកូនកំព្រារទៅក៏គ្មានបាននេះអីទេធ្វើតែស្រែនោះឯងចិញ្ចឹមបងចិញ្ចឹមប្អូននោះឯង ទៅហើយដល់គេមួយជំនាន់ទៀត វា២ ៣ជំនាន់ទៅណា ដល់មួយជំនាន់ទៀតមកក៏បានបែកបាក់បងប្អូនោះឯងគ្រប់គ្នាគេហៅប្អូនទៅប៉ុល ពតនោះទៅ នោះឯងទៅៗក៏ស្លាប់ទាំង២នោះឯងទៅប៉ុល ពតមានបានមកស្លាប់នៅផ្ទះឯណាអត់ ស្លាប់នៅប៉ុល ពតណឹងឯងទាំងពីរទៅបើមីស្រីបានស្លាប់នៅផ្ទះនោះឯងណា ប្រវិត្តអ៊ុំសួរតែនិងស្ទោងនោះក៏ដឹងដែរអ៊ុំនោះ ហើយកាលពីអាពតមកកាលនោះបានប្តីមួយនៅមួយសារនោះឯងគេហៅទៅ ប្តីនោះមួយសារនោះទឹកលិចទឹកធំមួយសារប៉ុល ពតចិញ្ចឹមគេហៅឲ្យទៅចិញ្ចឹមគោ ដល់ចិញ្ចឹមគោទៅក៏ទឺកវាធំមកវាលិចគោអស់ទៅគេដូចថាវាខុសសីលធម៌អីណាគេយកទៅសម្លាប់ទៅ។

ក៖ ប្តីអ៊ុំណឹង?

ខ៖ នោះឯង អាពតយកទៅសម្លាប់បាត់ទៅ ចាសហើយរហូតពីនោះឯងក៏នៅចិញ្ចឹមកូនរហូតមកទាល់តែដល់មកនេះឯងហើយកូនរសាត់រតាយគ្នាមិនដឹងជាអីៗទេជីវិតអ៊ុំនោះវាកុំដោយសារប៉ុល ពតវាយ៉ាប់ណាស់ក្មួយអើយ ពិបាកណាស់ ដល់មកសព្វថ្ងៃនេះបានអាដែងនែសម្តេចហ៊ុន សែននេះជួយចិញ្ចឹមជួយនេះៗក៏បានអរព្រះគុណរស់នៅបាន ស៊ីចុកបុកទំពារអីត្រឹមត្រូវពីដើមនោះមិនបានទេ ទៅណាលិចអណ្តែតចៅអើយ ចឹងថាឆ្លងពីប៉ុល ពតមកដូចកើតម្តងទៀតតែម្តង សារនោះថាតែស្លាប់ទាំងអស់គ្នាទេ ប៉ុន្តែគោលជំហរដូចរឹងថាបើថាស្លាប់ទាំងអស់គ្នាទៅបានអ្នកណាចិញ្ចឹមកូន ដល់ហើយប្រឹងទៅក៏បាននៅចិញ្ចឹមកូនសព្វថ្ងៃណឹងឯងទៅដូចថាចាស់ប៉ុណ្ណេះហើយ។

ក៖ បាទអ៊ុំ ចុះអ៊ុំបានឆ្លងកាត់ប៉ុន្មានសម័យកាលដែរអ៊ុំអាយុ៧៥ណឹង?

ខ៖ បានពីអាយុ៧៥ណឹងឯងមួយសារដែលចាប់ពីដើមដំបូងមកណា។

ក៖ បាទ។

ខ៖ នោះឯងចាប់ពីដើមដំបូងមកគេចូលឯផ្សារស្ទោងយើងនេះ នោះឯងគេចូល ទាហានចូលផ្សារស្ទោងយើងនេះប៉ុល ពតជម្លៀសខ្ញុំទៅ ចាសជម្លៀសខ្ញុំទៅកំពង់ធំ ចោលផ្ទះចោលសម្បែងចោលស្អីៗទាំងអស់គ្មានយកអីទៅរួចទេទៅតែគោមួយនឹម ហើយនិងខ្លួនរទេះ ម្តាយក្មេកផងប្តីគេឲ្យទៅដឹកស្រូវអាស្រូវអី ស្រូវអង្គការដែលគេទើបតែចេញនោះ អា៧តក់អីគេនោះគេឲ្យអង្គការចាត់ឲ្យទៅយកស្រូវនោះឯងទៅនោះឯងខ្មែរក្រហមនោះណា គេឲ្យទៅយកស្រូវទៅខ្ញុំនៅនេះត្រូវគេចូលមកជម្លៀសនិងផ្សារស្ទោងយើងណឹងឯងគេជម្លៀសប្រជាជនទៅក៏ទៅនិងគេទៅ ទៅនៅកំពង់ធំនោះគេជម្លៀសយកទៅដាក់ឯណោះឯង នោះបានជម្លៀសយកទៅដាក់ឯណោះឯងក៏ហក់ពីកំពង់ធំនោះឯង មកវិញអាចប់នោះគេថា១៧ មេសាអញ្ចេះឯងដឹង គេចប់នោះថាទៅពួកប៉ុល ពតគេចូលទៅរំដោះមកវិញនោះ ក៏ខ្ញុំក៏មកពីនោះឯងវិញមកទៅលូនពពូននិងគេ គេជម្លៀសទៅដាក់កុកទុំ កុកទើតឯណាណោះ ទៅគេមិនឲ្យមានចូលភូមិឯណា ក៏ទៅនោះឯងទៅដល់មកពីនោះឯងក៏គេចប់ពីនោះឯងមកវិញលត់ដំនិងគេនោះឯងបានរូួចដល់ចប់មកវិញបានមកចូលនិងភូមិ និងស្រុកយើងនេះឯងវិញ នេះទៅបានពីនោះឯងក៏វាចេះតែតក់ៗនិងគេទៅក៏ចេះតែបាននៅជីវិតចេះតែតស៊ូមកបានដល់មកនេះឯង បានឃើញមកដល់សម័យនេះបានថា អូ!ថាខ្ញុំអាយុវែងក្បាលជង្គង់ធំជាងក្បាលអត់មានអីស៊ីទេដើមចេកប្រវែងៗនេះអង្ករមួយកំប៉ុងទេសារនោះណានោះឯងគេឲ្យស៊ីនោះជួងទៅទៅយកមកឲ្យតែកូនយកមកដល់សម្រិត កាកៗឲ្យកូនទឹកម្តាយហុតហើយ នោះឯងហុតដើម្បីមានកម្លាំងទៅធ្វើការនិងគេទៀតមួយសានោះៗ ដល់ទៅពេលនោះឯងទៅវាព្រាត់ប្រាស់ស្លាប់អស់ទៅក៏បាន នេះដែលគេចូលទៅរំដោះមកនេះៗ ចូលទៅរំដោះអ៊ុំមកនេះឯងក៏បានមក មកដល់មកស្រុកមកភូមិនេះឯង គេមិនឲ្យនៅស្រុកភូមិទៀតគេបញ្ជូនអ៊ុំទៅលើនោះទៀតទៅនៅនោះ ទៅគេថាមិនទំនងរស់ទេមើលទៅ ឃើញគេចាប់យកទៅទាំងខ្សែៗទៅយកទៅវាយចោលទាំងខ្សែៗគេវាយណឹងវាយទាំងឯងទាំងអីដែរដឹង នឹកឃើញឯងខំលត់ដំនិងគេទៅណាចៅ ដូចថាដំឡូងអីក្បាលដំឡូងអីគេចោលអីទៅរើសយកមកហូបហើយ ដែលគេចិតចោលនោះណានោះឯង មិនដែលបានបាយអីចូលមាត់ពេញទេចៅអើយមិនមែនដូចសម័យនេះទេ ហើយកូនក្មេងមួយត្រឡោកណឹងឯងមួយត្រឡោកប៉ុណ្ណេះៗឯងរកទៅស៊ីអី ឲ្យស៊ីលឺជួងប៉ឺងទៅក៏ជុំគ្នាទៅ ហុតបានតិចម្នាក់ទៅក៏ទៅទៀតទៅធ្វើការប៉ុល ពតនោះ នោះឯងរហក់ៗមកដល់ចប់ពីនោះបានគេឲ្យលើកដីការដ្ឋានសូភី លើកដីការដ្ឋានព្រះដំរី លើកដីណាគេចេះតែបញ្ជូនទៅលើកទៅ និយាយពីងាប់ក៏ងាប់ទៅអាឯងនេះខ្លាចតែងាប់និងគេដែរទៅវាមិនងាប់ដែរ ចេះតែបានរស់មកដលស់ព្វថ្ងៃនេះដែរណាចៅ នឹកឃើញថាចេះបានរស់នៅដល់សព្វថ្ងៃនេះឯងដែរ លើកដីជួនណាប្រើអាពតប្រើសុទ្ធតែមានកំណត់ណា នោះឯងសុទ្ធតែមានម៉ោង ម៉ោង១២ ១៣ បានបាយហើយតែពីព្រឹកគ្មានអីដាក់សោះ ទទេ ចាសគ្មានអីដាក់ពោះសោះទៅគេវាយជួងទៅពីព្រលឹមទៅហើយ មានអីដាក់ពោះ។

ក៖ ចុះព្រលឹមឡើងគេអត់ឲ្យអីញុំទេ?

ខ៖ អត់ទេ គ្មានទេ អត់មានឲ្យអីស៊ី មិនលឺថាសំបកដំឡូវតិចក៏រើសស៊ីដែរធ្វើម៉េចឲ្យតែបានពេញពោះ មានអ្នកណាគេកាប់ក្បាលត្នោតក្បាលអីចោលអីក៏យកមកហើយអង្គៀម ធ្វើម៉េចឲ្យតែបានដល់ក្រពះហើយទម្រាំតែដល់ពេលគេ ដល់ពេលបបរគេនោះទៀតក៏លាយដើមចេកទៀត អង្ករមួយគ្រាប់ៗទៀត នោះស៊ីអត់ហើយតាំងពីគល់ចេក គល់ល្ហុង ស៊ីនោះត្រកួនលាយទាំងខ្ទះៗត្រកួនគេនោះដាក់លាយ យាយជីដូនចេះតែខំប្រឹងលេបប្រឹងនេះទៅ ឲ្យតែកូនដើម្បីបានរស់បាននេះចិញ្ចឹមកូន ដល់មកសម័យសព្វថ្ងៃនេះឯងបាននឹកឃើញថាអញ្ចេះឯងយើងរកស៊ីបានធូរធារនេះហើយមិនបានអី គ្រាន់តែដើរទៅរើសអេតចាយតិចក៏នៅតែយើងបានលុុយមកទិញអង្ករស៊ីចៅ ចឹងបានប្រាប់កូនប្រាប់ចៅនោះថា ឲ្យខំតស៊ូទៅកូនអើយបើសម័យជីដូនហើយនិងម៉ែពីដើមនេះលំបាកណាស់ លំបាកក្រែងលែងនិងលំបាកថាតែមិនបានរស់ដល់ប៉ុណ្ណេះផង សម័យនោះៗលំបាកមែនទែនងាប់អស់ ប្រជាជនថ្មីមកពីនេះតាមថ្នល់ជាតិដែលគេជម្លៀសមកណា ចុះមានចេះលត់ដំអីអត់ទេ ចេះឡើងគុយទាវអីៗស្អីស៊ីពេញៗពោះ នោះឯងគេឲ្យមកលត់ដំឯកន្លែងស្រុកស្រែយើងនេះឯង ឃើញឈ្លើងយើងវារណាទៅស្ទូងជាមួយជីដូនឃើញអាឈ្លើងនោះមកឈ្លើងចាប់ដាក់កន្តូៗយកមកធ្វើត្រី គេថាយកមកត្រីចាប់ស្រាប់យកមកដល់ផ្ទះចាប់បើកឡើងពួកយើងប្រាប់ថាមិត្តអើយស៊ីអត់កើតទេឈ្លើងទេស្រណោះប្រជាជានថ្មី នោះឯងមានអីមានក្រូចមួយអីមួយក៏ចែកគ្នាដណ្តើមគ្នាស៊ីនោះឯងទៅ ហើយស្លាប់មិនចេះតិចទេចៅអើយចៅ សម័យអាពតនោះវេទនាណាស់។

ក៖ ចុះកាលណឹងអ៊ុំនឹកស្រម៉ៃថាចង់ហូបអីដែរអ៊ុំប្រសិនជាចង់ហូបអីដែរ កាលសម័យប៉ុល ពតណឹង?

ខ៖ ចង់ហូបអីក៏មិនបានហូបបើគេមិនឲ្យហូប។

ក៖ បាទបើសិនជាចិត្តនឹកចង់ហូបអីដែរ?

ខ៖ ចង់ និយាយមិនចង់ម៉េចឃើញអីចង់ណាស់ ចង់ថាទប់មិនបានចង់ថាទៅលួច អាដែលគេហៅ សមាគមន៍អរស្អីគេនោះដែលគេដាក់ណា ឃ្លាំងគេដាក់សុទ្ធតែរបស់ល្អៗនោះណា នោះឯងហើយពួកគេស៊ីសុទ្ធតែឆ្ងាញ់ៗ ស៊ីសុទ្ធតែបាយសុទ្ធតែអីទៅហើយឯស៊ីបបរហើយបបរនោះមួយសារនោះអត់មានអំបិលផង អត់អំបិលយកអារែងធាងដូងយើងនេះ ធាងដូងយកទៅដុតឲ្យសុះទៅពូតៗជាដុំទៅ យកមកដាក់ទឹកតិចៗទៅដើម្បីឲ្យវាជ្រាបទៅនេះអាទឹកនោះឯងមកយកមកជ្រលក់ធ្វើអំបិល អត់មានអំបិលទេ ចាសជីដូនទាន់តាំងពីស៊ីសាបនោះមក នោះឯងអត់មានអំបិលមានអីទេ ចុះហើយមួយៗវាទ្រាំបានក៏បានទ្រាំមិនបានក៏ហើមខ្លួនប៉ុនៗណាណីទៅ នោះឯងអត់មានជាតិអំបិលទេនោះឯងអត់មានអំបិលស៊ីទេ ចាសពូតនោះវាពូតគ្រាប់គរដើមគរដើមអីដុតឲ្យសុះទៅពូត យកទឹកនោះឯងយកមកជ្រលក់ នេះដល់មកសព្វថ្ងៃនេះឯងបានថាបរបូហូរហៀរកូនចៅឲ្យខំ ប្រឹងប្រែងទៅនោះឯងសម្បូរបែបដូចយើងចង់ហូបអីបានហូបនោះណា ហ្វូងនោះទៅលួចដាំបាយតិចខុសសីលធម៌គេយកយើងទៅវាយចោលបាត់ហើយ ចាសឲ្យតែលួចដំឡូងដាំខ្លួនឯង បន្លែធ្វើខ្លួនឯងនោះឯងគឺយើងយកមកហូបក៏អត់បានដែរចាសគ្រាន់តែគេបេះយកទៅស្លរ ដាក់ក្នុងក្រុមទៅ ចាសបានៗ យាយនោះឯងមកនេះគេឲ្យទៅស្ទូងស្រូវអាស្រូវ៧តក់នោះឯងនិងអាកន្លែងបង់សន្ទូងយើងនេះចៅអើយបានថាងាប់ហើយ ដែលវារើយខ្លាំងហើយទឹកទៀតណា។

ក៖ ទឹកជ្រៅ?

ខ៖ ទឹកជ្រៅនោះឯង ទឹកវាជ្រៅល្វើយទៅវាអត់មានអីស៊ី ទៅក៏នឹកឃើញថាខំប្រឹងឲ្យថាវានេះដូចថាងាប់ក៏មិនដឹងធ្វើម៉េចកាលនោះ ងាប់មានតែងាប់ណឹងឯងបើងាប់ឆ្អឹងគរដូចអី។

ក៖ ចុះកាលណឹងអត់បានហូបបាយសោះម៉ងមែនទេអ៊ុំ៊?

ខ៖ ចាសអត់ទេ ហូបតែបបរអត់មានបាយទេហើយអង្ករយកទៅចែកមួយស្លាបព្រា៥នាក់ មួយស្លាបព្រារយើងហើយអង្ករកាចុងទៀត អត់មានដើមទេកាចុង វាហៅកាចុងគ្រាន់តែកាន់សន្ទូចទៅស្ទូងត្រីក៏ខុសសីលធម៌ដែរដែលឃ្លានពេក អត់ឲ្យយើងស្ទូងយកមកដូចថាយកមកអាំងយកមកអីស៊ី ឲ្យតែធ្វើការរួចគេស៊ីសុទ្ធចឹងឯង ស៊ីបបរនោះឯងដែលគេបបរឲ្យចែកនោះឯង អត់មានអីនោះទេលួចលាក់ លួចលាក់អីតាក់តិចដូចថានេះ បានស៊ីគេប្រដាប់គេចាក់ឆ្កឹសឆ្គាល់ អស់រលីងបាតផើងបាតពាងអីគេចាក់ឆ្អឹសអស់គេប្រមូលយកអស់រលីង គ្មានចានគ្មានឆ្នាំងអីឲ្យនៅផ្ទះចេះទេ ទទេដាក់រោងគេតែមួយមុខប៉ុណ្ណោះឯង បានអីក៏ហូបនិងរោងនោះឯងជុំគ្នាទៅប្រហុកប៉ុនមេដៃក៏មេដៃទៅ ត្រូវហូបអំបិលក៏អំបិលទៅ មានតែបបរនោះឯងដែលបានហូបបបរនោះក៏រ៉ាវទៀត៥នាក់ មួយសារនោះមួយស្លាបព្រារ៥នាក់សឹងថានិងទៅសឹងថានិងទៅនោះឯងចេះតែនេះទៅ។

ក៖ ចុះកាលណឹងអ៊ុំភាគច្រើនការងារអ្វីខ្លះដែលប៉ុល ពតដាក់ឲ្យធ្វើដែរអ៊ុំ?

ខ៖ ដែរនេះនោះ៊

ក៖ បាទ។

ខ៖ គេឲ្យទៅធ្វើស្រែប្រាំងយើង ស្រែប្រាំងស្រែវស្សារ ធ្វើទាំងអស់ខួបប្រាំងខួបវស្សារនោះឯងនិងលើកដីការដ្ឋាន លើកដីការដ្ឋានទៅអ្នកខ្លះដែលតាមក្រុមនោះណា អ្នកខ្លះក៏មកគេចាត់តាំងតាមក្រុមអ្នកខ្លះគេទៅគេចាត់តាំងទៅឲ្យដំាំដំឡូងទៅ អ្នកខ្លះចាត់តាំងឲ្យធ្វើត្រីផ្អកទៅ អ្នកខ្លះគេចាត់តាំងឲ្យមកនេសាទត្រីទន្លយើងនេះទៅ នោះឯងថា មកនេះមិនមែនមកនេះគេចាត់តាំងមួយក្រុមៗមកគេឲ្យយកទៅដាក់តាមក្រុម ទៅដាក់កន្លែងគេនោះឯងដាក់តាមក្រុមយើងរកបានប៉ុណ្ណាដូចថាគេចាត់តាំងមករកបានប៉ុណ្ណាយកទៅប្រគល់តាមក្រុមគេនោះឯងទៅ អ៊ុំមានអីមានតែស្រែប្រាំងនោះឯងស្រែប្រាំង ហើយនិងស្រែវស្សាយើងនេះឯងស្ទូងដកទៅ នេះទៅគេដើរទៅមើលទៅយើងស្ទូងនេះចាត់តាំងក្រុមៗទៅ មួយព្រឹកបានប៉ុន្មានហិកតា ឯងបានមួយក្រុម១០នាក់នេះបានប៉ុណ្ណេះ១០នាក់នោះបានប៉ុណ្ណោះទៅ មេគេអ្នកដើរពិនិត្យតាមភ្លឺទៅ យើងចេះតែខំធ្វើទាល់តែដល់ម៉ោងទៅ ធ្វើត្រីផ្អកត្រីអីទៅចាត់តាំងតាមនោះឯងទៅប្រហុកផ្អកអីធ្វើជូនឲ្យទៅគេទៅទាំងអស់ណឹងឯងទៅ។

ក៖ អាល័យតែធ្វើឲ្យគេអត់បានញុំខ្លួនឯង?

ខ៖ អត់ទេហ៊ានស៊ីខ្លួនឯងលើសតែត្រីមួយទៀតក៏មិនបាន ត្រីល្អត្រីអីណា យើងហ៊ានហូបខ្លួនយើងលើសត្រីមួយអីនេះគេសុទ្ធតែតាមដានទាំងអស់ បបរគ្រាន់តែថាឃ្លានដួសអាទឹកមួយវែកយើងយកមកគ្រវីអញ្ចេះណាចៅ គ្រវីៗឲ្យត្រជាក់ទៅដើម្បីផឹកកុំឲ្យគេដឹងហើយនៅតែគេដឹងទៀតណា គេវាយចោលទៀត ធ្វើស្អីតិចក៏នៅតែខុសមិននេះ បានទៅដល់មួយវស្សានេះទៅវាមិនដឹងទេយ៉ាងម៉េចទេចៅអើយ។

ក៖ បាទ ចុះកាលណឹងអ៊ុំមានគ្រួសារហើយតើហីអ៊ុំ?

ខ៖ មានហើយ។

ក៖ មានកូនប៉ុន្មាននាក់ដែរកាលណឹង?

ខ៖ កាលនោះខ្ញុំមានកូន២ បានកូន២កូនស្រីទាំងពីរណឹងឯង។

ក៖ ចុះកាលណឹងបាននៅជុំគ្នាជាមួយគ្រួសារទេ?

ខ៖ អត់បាននៅទេ បានកូន២បែកគ្នាមួយសារគេជម្លៀសនោះឯង ចាសដោយសារប្តីនៅកំពង់ធំប្តីនៅឯណេះ។

ក៖ ប្តីនៅឯសៀមរាប?

ខ៖ ប្តីនៅឯស្ទោងយើង ខ្ញុំទៅកំពង់ធំទៅតែរទេះនិងគោឥវ៉ាន់អីនៅទាំងអស់ហើយប្តីក៏អត់ជួបជុំុគ្នា អាទៅដល់ត្រឹមអាគេនៅស្អីនោះអត់ស្គាល់និងគេនោះមួយសារនោះអត់ស្គាល់កប៉ាល់ហោះរគេមកចាប់នៅវាលវង្សស្អីគេនោះ ឃើញសុទ្ធតែកប៉ាល់ហោះរគេមកនឹកឃើញថាភ័យនោះភ័យអើយរត់ចូលក្រោមរទេះ ដាក់គោរទៅរត់ចូលក្រោមរទេះសុទ្ធតែស្នោងមើលទៅសុទ្ធតែស្នោងសុទ្ធតែកន្ទុំរុយតូចៗនោះ មើលទៅពីនេះតូចទេដល់គេដាក់មកឯដីនេះវាធំគេម្ចាស់យើងណាដូចថាគេបានទៅ ដូចថាគេវាយខ្មាំងបានទៅដូចថាគេមានជ័យជំនះគេ គេឲ្យកប៉ាល់ណឹងឯងម្ចាស់ពាក់កណ្តាលផ្លូវក៏ភ័យអត់បាយអត់ទឹកប៉ុន្មានថ្ងៃទម្រាំតែគេប្រជុំពីកន្លែងត្រង់នោះឯង បញ្ចេញយើងទៅដល់កំពង់ធំមកទៀត។

ក៖ ចុះកប៉ាល់ហោះរណឹងរបស់អ្នកណាគេដែរអ៊ុំ? របស់ប៉ុល ពត?

ខ៖ កប៉ាល់ហោះរណឹងរបស់ប៉ុល ពត នោះឯងរបស់ប៉ុល ពត កប៉ាល់ហោះរសុទ្ធតែកន្ទុំរុយឡើងច្រើនមកហើយមើលទៅតូចទេតែដាក់មកដីធំវាចុះមក ចុះមកដល់ដីវិញដ៏ធំៗ នោះឯងរួចទៅយាយទៅនៅឯនោះឯងបានមកនេះបានដែលគេជម្លៀសមកវិញនេះទៀត អូ!១០ត្រលប់សារទេ។

ក៖ ទៅវិញទៅមក?

ខ៖ នោះឯងទៅវិញទៅមក ចៅអើយទម្រាំបានរស់បានមកដល់សព្វថ្ងៃនេះ។

ក៖ ចុះតាំងពីពេលណឹងអ៊ុំបែបគ្នាជាមួយស្វាមីរហូតម៉ង?

ខ៖ រហូត បែករហូត។

ក៖ ចុះអ៊ុំប្រាកដទេថាគាត់បែកគ្នា គាត់គេយកទៅសម្លាប់ឬក៏ម៉េចដែរអ៊ុំ?

ខ៖ យកទៅសម្លាប់ ចាសបើចង់ដឹងប្រវិត្តខ្ញុំសួរស្រុកស្ទោង កន្លែងស្រុកស្ទោងនេះគេដឹងហើយខ្ញុំទៅនៅត្រង់ណាក៏គេនេះប្រវិត្តរបស់ខ្ញុំ ដែលប៉ុល ពតយកទៅសម្លាប់ផ្ទាល់តែម្តង នោះគេថាខុសសីលធម៌គេថាខាងយើងចិញ្ចឹមគោដែលគោលិចទឹកអស់នោះ គេថាយើងស៊ីគោនោះឯង ចាសគេចាប់យកទៅចាប់យកទៅក៏បាត់ឈឺងជ្រាបតែម្តង បែកគ្នាតាំងពីនោះឯងរហូត មិនបានជួបគ្នាទេបែកគ្នារហូតទាល់តែមកសព្វថ្ងៃនេះឯង ហើយប្អូនប្រុសនោះគេហៅទៅទៀតទាំងពីរនាក់នេះឯង ហៅឲ្យទៅចូលគេនោះឯងទិញអង្រឹងកាត់ខោអាវអីឲ្យប្អូននេះ ត្រឹមត្រូវទៅនិងគេនិងឯងគេថាមានតែអង្រឹងនិងខោអាវមួយកំប្ល៉េបានហើយ ទៅនិងគេទាំងពីរណឹងឯងទៅក៏បាត់ឈឺងសូន្យទៅទៀត ដល់សព្វថ្ងៃនេះទៅ រស់នៅជាមួយប្អូន២នាក់បងប្អូនស្រីនេះ ប្អូនស្រីនោះក៏ស្លាប់បាត់ទៀតទៅ ក៏នៅតែឯងនេះទៅសព្វថ្ងៃណា។

ក៖ បាទអ៊ុំ ចុះស្វាមីរបស់អ៊ុំមានឈ្មោះអ្វីដែរអ៊ុំ?

ខ៖ ស្វាមីខ្ញុំឈ្មោះ ធន់ គៀម។

ក៖ ធន់ គៀម?

ខ៖ ចាស ធន់ គៀម។

ក៖ បាទ ចុះកាលអ៊ុំបានរៀបអាពាហ៍ពិពាហ៍ជាមួយស្វាមីណឹងអ៊ុំអាយុប៉ុន្មានដែរ?

ខ៖ កាលនោះអាយុ១៦ ចាសខ្ញុំអាយុ១៦ដែលខ្ញុំការ។

ក៖ ចុះការរៀបការរបស់អ៊ុំណឹងត្រូវបានរៀបចំឡើងដោយឪពុកម្តាយ ឬក៏រៀបចំឡើងដោយចិត្តខ្លួុនឯងដែរអ៊ុំ?

ខ៖ ឪពុកម្តាយ ឪពុកដាក់ ឪពុកឲ្យការត្រឹមត្រូវ។

ក៖ ចុះអ៊ុំម៉េចបានស្គាល់គ្នាជាមួយគាត់ដែរ? អ្នកភូមិជាមួយគ្នាឬក៏ម៉េចដែរអ៊ុំ?

ខ៖ ដែលគាត់មកស្តីដណ្តឹងនោះមិនមែនភូមិជាមួយគ្នាទេគាត់នៅឯគេហៅភូមិ ភូមិត្រាចជោរ ខ្ញុំនៅឯកំពង់ចិននេះណា ចាសដូចថាស្គាល់ទំនាក់ទំនងពីឪពុកម្តាយមក ឪពុកគាត់និងឪពុកខ្ញុំស្គាល់គ្នាទៅក៏ចាប់ផ្តើមនេះទៅ ថាឯណោះមានកូនប្រុសឯណេះមានកូនស្រីក៏គាត់ចាប់ផ្តើឲ្យទៅនោះឯង ទៅកាលនោះខ្ញុំនៅក្មេងដែរអាយុ១៦នោះឯង ម៉េចចេះប្រកែកចេះអីតាមម៉ែតាមឪទៅ។

ក៖ ចឹងអ៊ុំអត់ស្គាល់គ្នាជាមួយពីមុនទេ? អត់ដែលឃើញមុខសោះ?

ខ៖ អត់ដែលឃើញ ចាសទើបមករៀបការបានឃើញ។

ក៖ ចុះចឹងមានអារម្មណ៍ម៉េចដែរអ៊ុំរៀបការ?

ខ៖ អត់មានអីទេ រួចទៅវារៀបការណឹងឯងក៏បើឪពុកឲ្យហើយធ្វើម៉េចស្រលាញ់គ្នាទៅ មាននេះឯណាមានទៅដូចគេសព្វថ្ងៃថាមាន១មាន២ឯណាអត់ទេ មានអីឪពុកឲ្យហើយក៏ការតែនោះឯងទៅ។

ក៖ បាទអ៊ុំ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ម៉ែខ្ញុំឈ្មោះជុំ ហឹម។

ក៖ ជុំ ហឹម?

ខ៖ ចាស។

ក៖ គាត់មានស្រុកកំណើតនៅស្ទោងណឹងមែនអ៊ុំ?

ខ៖ នៅស្ទោងតែម្តង។

ក៖ ចុះឪពុកវិញឈ្មោះអ្វីដែរអ៊ុំ?

ខ៖ ឪពុកឈ្មោះឡុង អ៊ួន។

ក៖ ឡុង អ៊ួន?

ខ៖ ចាស ឡុង អ៊ួន។

ក៖ ចុះគាត់ណឹងក៏នៅស្ទោងដែរ?

ខ៖ ស្ទោងដែរ។

ក៖ ចុះគាត់ទាំងពី២នាក់ណឹងប្រកបការងារអ្វីដែរដើម្បីជីវិតដែរអ៊ុំ?

ខ៖ គាត់មុននោះគាត់អត់មានធ្វើអីទេឪពុកម្តាយធ្វើតែស្រែ ចាសគាត់ធ្វើតែស្រែទេគាត់អត់មានមុខរបបអីទេធ្វើតែស្រែនោះឯង ពេលខ្ញុំធំស្ទូងដកៗណឹងឯងខែស្ទូក៏ស្ទូង ខែដកក៏ដកព្រួសៗទៅ ធ្វើតែស្រែទេគាត់អត់មានមុខរបបអីទេម៉ែឪខ្ញុំនោះ ធ្វើតែស្រែ។

ក៖ ចុះឪពុកម្តាយរបស់អ៊ុំណឹងគាត់ជាមនុស្សបែបណាដែរអ៊ុំ? គាត់ជាមនុស្សកាចឬក៏ស្លូតដែរ?

ខ៖ គាត់ស្លូតទេ គាត់ស្លូតបំផុតទាំងម៉ែទាំងឪស្លូតបំផុត ងាប់អស់ហើយស្លាប់តាំងពីខ្ញុំនៅ ឪពុកស្លាប់ពេលខ្ញុំបានប្តីហើយបានកូនមួយហើយ ដល់ម៉ែស្លាប់តាំងពីមុនមានប្តីទៀត ស្លាប់តាំងពីខ្ញុំអាយុ១៣ឆ្នាំម្ល៉េះកំព្រារតាំងពីតូចម្ល៉េះ។

ក៖ បាទអ៊ុំ ចុះអ៊ុំចងចាំអ្វីខ្លះដែរទាក់ទងជាមួយឪពុកម្តាយរបស់អ៊ុំ? តើអនុស្សាវរីយ៍អ្វីដែលអ៊ុំមិនអាចបំភ្លេចបានជាមួយពួកគាត់ដែរអ៊ុំ?

ខ៖ មិនអាចបំភ្លេចបាននោះកូនអើយ មាននេះអីនឹកឃើញថាគាត់ពីដើមកដូចថាកម្ស់តកម្រដែរណា គាត់ចេះតែតស៊ូចិញ្ចឹមកូនទៅធ្វើស្រែចិញ្ចឹមកូនទៅ ធ្វើតែស្រែនេះឯងមាននេះអីក៏ធ្វើតែស្រែក៏នឹកឃើញថា នឹកឃើញថាពីដើមឪពុកម្តាយធ្លាប់ធ្វើស្រែណា បានហូបឆ្អែតៗដែរពីសង្គមពីដើមមកណា ចាសមិនសូវវាខ្វះខាតដូច មួយសារដែលអាជំនាន់ប៉ុល ពតនេះទេ ដូចថាបានហូបតែយើងមានស្រូវមានអង្ករ យើងវាអត់តែត្រីអត់តែសាច់អីអាចទិញដូរគេយកនមកធ្វើជាម្ហូបបានទៅវានេះទៅដល់ ដល់ពេលអត់ទៅនឹកឃើញអញ្ចេះឯងដែលមកសព្វថ្ងៃនោះវាអត់មានដីមានធ្លីអីធ្វើស្រែធ្វើអីនិងគេ កូនចិញ្ចឹមតិចៗទៅ។

ក៖ បាទអ៊ុំ ចុះឪពុកម្តាយរបស់អ៊ុំមានធ្លាប់ប្រាប់ប្រវិត្តរបស់គាត់អីកាលពីក្មេងៗមកកាន់អ៊ុំទេ?

ខ៖ កាលពីក្មេងនោះ?

ក៖ ប្រវិត្តរបស់ពួកគាត់ថាការតស៊ូ ឬក៏គាត់ជួបគ្នាប្តីប្រពន្ធអ៊ុំពឹងម៉េចដែរអ៊ុំ?

ខ៖ កាលគាត់នៅពីក្មេងខ្ញុំដែលនេះមួយសារនោះ ដែលមកជួបគ្នានោះមួយសារនោះគាត់ មួយសារឥស្សរៈណានោះឯងមួយជំនាន់ឥស្សរៈ ខ្ញុំកើតជំនាន់ឥស្សរៈមួយជំនាន់ដែលគេកន្លង់ករចញ្ចេរអីគេនោះ ហើយមកជួបនិងម៉ែខ្ញុំនេះ គាត់បានមកជួបនិងម្តាយខ្ញុំនេះ ជួបដែលរឿងឥស្សរៈចូលមកនោះឯង ឥស្សរៈចូលមកដូចថាពុកខ្ញុំគាត់ធ្វើអាដែលនេះទៅ ក៏គាត់ជួយម៉ែខ្ញុំទៅដល់គាត់ឃើញ គាត់ស្រលាញ់ក៏គាត់ដណ្តឹងយកទៅនោះឯង ហើយប្រវិត្តគាត់នោះអត់នេះទេពីដើមមកគាត់ដើរឃ្វាលតែក្របីទេ ចាសគាត់ដើរតែឃ្វាលតែក្របីហើយរកត្រីចិញ្ចឹមម្តាយឪពុកគាត់នោះ រកត្រីឃ្វាលក្របីទៅចិញ្ចឹមម្តាយឪពុកនោះឯងទៅ បានដឹងតិចៗនេះឯងក៏គាត់និយាយតិចៗដែរ។

ក៖ បាទអ៊ុំ ចុះអ៊ុំនៅចាំជីដូនជីតាបានទេអ៊ុំ ជីដូនជីតាខាងម្តាយណា?

ខ៖ ជីដូនជីតាខាងម្តាយ?

ក៖ បាទ ឈ្មោះអ្វីដែរអ៊ុំ?

ខ៖ ជីដូខាងម្តាយឈ្មោះ ចាំតែឈ្មោះៗគាត់នោះ។

ក៖ បាទ។

ខ៖ ឈ្មោះយាយសក់ ឈ្មោះគាត់យាយសក់អានោះយាយតួតណា ដល់មកយាយ យាយតួត យាយលួត មកជីដូនខ្ញុំបងបង្កើតនេះឈ្មោះយាយចាប។

ក៖ យាយចាប?

ខ៖ យាយចាប តាជុំ។

ក៖ អរ យាយចាប តាជុំ។

ខ៖ ចាស។

ក៖ ចុះខាងឪពុកវិញ?

ខ៖ ឪពុកមឈ្មោះម៉ែគាត់ យាយខ្ញុំនេះណាចាសម៉ែពុកខ្ញុំឈ្មោះតាឡុង យាយអ៉ែម។

ក៖ បាទ ចុះពួកគាត់ទាំង៤នាក់ណឹងក៏ជាអ្នកនៅ?

ខ៖ នៅស្រុកតែមួយណឹងឯង។

ក៖ បាទចុះដែលអ៊ុំកើតមកណឹងអ៊ុំកើ់តទាន់ពួកគាត់ទាំងអស់គ្នាទេអ៊ុំ?

ខ៖ ទាន់។

ក៖ ទាំង៤នាក់ម៉ងអ៊ុំ?

ខ៖ ចាស ទាន់ទាំង៤នោះឯង ចាសខ្ញុំកើតទាន់ ទាន់ណឹងបានខ្ញុំចាំគាត់។

ក៖ បាទអ៊ុំ ចុះអ៊ុំនៅចងចាំ ឬមានអនុស្សាវរីយ៍អ្វីខ្លះដែរជាមួយយាយតាដែលអ៊ុំចាំដល់ឥឡូវអ៊ុំ?

ខ៖ ខ្ញុំនោះ?

ក៖ បាទ។

ខ៖ មានអនុស្សាវរីយ៍អីទេចៅអើយវង្វេងវង្វន់អស់ហើយ ចាំតែគាត់ដូចជាថាដែលនៅតូចៗដែលគាត់បានបីបាច់រក្សារយើងណា ចាសចាំតែអញ្ចុះឯង ទៅនៅជាមួយខាងជីដូនម្តងទៅនៅជាមួយខាងឪពុកម្តង នៅជាមួយខាងជីដូនម្តាយម្តង មកនៅជាមួយជីដូនឪពុកម្តងទៅនៅកាលនៅតូចនោះ មិនចេះរកអីដល់ពេលធំឡើងចេះរកចេះអីក៏គាត់ស្លាប់ចោលអស់ទៅ។

ក៖ បាទ ចុះអ៊ុំកាលពីក្មេងៗអ៊ុំបានទៅរៀនអីទេអ៊ុំ?

ខ៖ ខ្ញុំនោះ?

ក៖ បាទ។

ខ៖ ពីក្មេងអត់បានរៀនទេ ខ្ញុំម៉ែឪក្ររៀនបានតិចក៏ឈប់ទៅ ម៉ែឪក្រនោះឯមិនបាន មានអីបានទៅរៀនទៅសូន្យនិងគេអត់រៀនបានត្រឹមតែចេះមើលស្គាល់តិចៗក៏ម្តាយឲ្យឈប់បាត់ទៅ។

ក៖ ចុះមកដល់សព្វថ្ងៃណឹងអ៊ុំចេះអាន និងចេះសរសេរអក្សរខ្មែរទេអ៊ុំ?

ខ៖ ចេះតិចៗ។

ក៖ ចុះកាលសម័យណឹងអ៊ុំបានរៀនភាសាបារាំងអីទេអ៊ុំ?

ខ៖ អត់ទេគ្មានទេ កាលខ្ញុំអត់មានអ្នកណារៀនបារាំងសោះ គ្រូអីអត់មានបង្ហាត់បារាំងមួយសារនោះកាលខ្ញុំនៅពីតូចៗនោះណា សារនោះអត់មានរៀនបារាំងទេមានតែរៀនខ្មែរមួយមុខប៉ុណ្ណោះឯង។

ក៖ ចុះអ៊ុំមានមិត្តភិក្តដែលស្និតស្នាលធំធាត់មកជាមួយគ្នាដល់សព្វថ្ងៃនេះមានទេអ៊ុំ?

ខ៖ ខ្ញុំនោះ?

ក៖ បាទ។

ខ៖ អត់ដែលមានទេ ចាសមិនដែលមានមិនសូវបានចូលក្រុមគេដូចថាយកមិត្តយកភិក្តឯណាអីនិងគេ នេះអត់ បើនៅពីក្មេងក៏នៅចឹងឯងតែឯងៗទៅមិនដែលបានចូលនិងគេថាមានមិត្តភិក្តឯណាលេងសើចសប្បាយឯណាអត់ ដែលស្គាល់តែពីទុក្ខស្គាល់តែពីរកបានចិញ្ចឹមម៉ែ ចិញ្ចឹមឪ ចិញ្ចឹមបង ចិញ្ចឹមប្អូនមិនដែលបានទៅលេងអីឲ្យសប្បាយនិងគេអត់ទេចៅអើយ។

ក៖ បាទអ៊ុំ ចុះអ៊ុំមានបងប្អូន ឬក៏សាច់ញាតិដែលរស់នៅក្រៅប្រទេសអត់ទេអ៊ុំ?

ខ៖ អត់ទេ អត់មានទេ។

ក៖ ចុះតាំងពីក្មេងមកដល់ពេលនេះតើអ៊ុំធ្លាប់ប្រកបការងារអ្វីខ្លះដែរដើម្បីចិញ្ចឹមជីវិតនិងកូនចៅដែរអ៊ុំ?

ខ៖ នេសាទ។

ក៖ តែមួយមុខទេ?

ខ៖ ចាស នេសាទត្រីនោះឯងទៅតែមួយមុខប៉ុណ្ណោះឯង នៅទន្លេជាប់ទន្លេណឹងឯងមក តាំងពីបែកពីស្រុកពីភូមិមកចុះជាប់មកនៅទន្លេជាប់។

ក៖ ចុះអ៊ុំអត់ធ្លាប់មានប្រកបអាជីវកម្មលក្ខណៈគ្រួសារ ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់ ចិញ្ចឹមត្រីអីធ្លាប់ទេ?

ខ៖ ចិញ្ចឹមៗ ជ្រូកចិញ្ចឹមមកនៅនេះឯងចិញ្ចឹមនៅនេះឯងជ្រូក មកនៅសៀមរាបនេះឯងចិញ្ចឹមនៅសៀមរាប ចិញ្ចឹមជ្រូក ចិញ្ចឹមមាន់ ចិញ្ចឹមទាទាល់សព្វថ្ងៃនេះឯង ចាសចិញ្ចឹម ចិញ្ចឹមមាន់ ចិញ្ចឹមទានោះឯងអត់មានមុខរបរអីទៅរកអីនិងគេណាមកនៅនេះៗចប់ហើយ។

ក៖ ចុះអ៊ុំអាចប្រាប់បានទេថាពេលវេលាណាមួយក្នុងជីវិតរបស់អ៊ុំដែលអ៊ុំគិតថាវាពិបាកជាងគេបំផុតក្នុងជីវិតដែរអ៊ុំ?

ខ៖ ពិបាកក្នុងជីវិតនេះ?

ក៖ ពេលណាដែលពិបាកជាងគេណាអ៊ុំ?

ខ៖ ពិបាកពេលអត់មានអី ដូចថាគិតពិបាកជាងអីទៅទៀតនោះណា ពិបាកថាគិតថាមិនដឹងទៅរកអីឯណានិងបានហូបនិងគេ មិនដឹងទៅរកអីឯណាបើអត់មានមុខរបរអីសោះ នោះឯងនេះសព្វថ្ងៃដែលពិបាក ពិបាកគិតអញ្ចុះឯងដេកគិតសព្វថ្ងៃគិតតែប៉ុណ្ណោះឯង នឹកឃើញមិនដឹងទៅរកអីឯណាឲ្យបានហូបបានចុកនិងគេខ្លួនក៏ចាស់ហើយ នោះឯងមិនដឹងទៅប្រកបមុខរបរអីនិងគេបានទៀតដូចគេនៅក្មេងៗ គិតចឹងឯងគិតទៅមុខថាឃើញគេថាអាយុប៉ុណ្ណេះហើយ ទៅវត្តទៅវ៉ានិងគេទៅថាអញ្ចេះទេធម៌អាអីរៀនចេះចប់អស់ហើយ ប៉ុន្តែមិនទាន់ទៅរួចទៅវាមិនរួចព្រោះវានៅដូចថាវាមានកូនមានចៅទៅ នេះទៅគេចេះតែជួយគាំទ្រចុះបើកូនអត់ដែរ បានអីមកគាំទ្រម៉ែទៅរួច អញ្ចុះហើយក៏ចេះតែទ្រាំនៅនេះឯងទៅ ដេកគិតទៅចិញ្ចឹមមាន់មាន៥០ ៦០មាន់ទៅ ទាទៅក៏លក់ហែរៗទៅដើម្បីបានទិញអានេះទិញអានោះណាចៅ នោះឯងខ្វះខ្ទឹមទៅខ្វះប៊ីចេងទៅ ខ្វះគ្រឿងគ្រៅទៅក៏បានអានោះឯងក៏បានទិញហូបទៅ មកនៅនេះបានជំនួយផង ចាសបានជំនួយជួយ ចាស។

ក៖ ចុះអ៊ុំអាចប្រាប់បន្តិចបានទេថា ពេលវេលាណាក្នុងជីវិតរបស់អ៊ុំដែលអ៊ុំគិតថាអ៊ុំសប្បាយចិត្តដែរអ៊ុំ?

ខ៖ រកគិតថាអត់បានថាគិតទៅសប្បាយសោះនេះ។

ក៖ អត់មានពេលសប្បាយទេក្នុងជីវិតអ៊ុំ?

ខ៖ ចាសអត់មានថាពេលសប្បាយព្រោះនាទីចាស់ដល់ត្រឹមនេះឯងហើយ ចាស់ដល់ត្រឹមខ្លួនចាសបើនៅអាយុ១៦ ១៧ ថាគិតថាគិតថាទៅមុខទៀត ខ្លាចលោបានសប្បាយបាននាទីអីសប្បាយនិងគេដល់ប៉ុណ្ណោះហើយដូចថាដល់ពេលអស់ នេះឯងមិនដឹងជាយប់មិនដឹងជាថ្ងៃមិនដឹងជាពេលណានោះណា ណឹងយើងដែលថាជីវិតវាមិនទៀង ចុះឯវាមិនទាន់ចៅដូចថាមិនបានថាគិតចង់មានចង់បានទៅមុខទៀតទេនេះៗ គិតថាបានប៉ុណ្ណាដែលថាឲ្យតែបាន ដូចមានអំណោយដែលជួយនោះឯងធ្វើម៉េចគេម្ចាស់ដើមទាន ប្រធានដើមបុណ្យដែលគេជួយនេះក៏ឲ្យពរគេទៅ ឲ្យគេរកស៊ីមានបានត្រជាក់ត្រជុំទៅមុខទៀតទៅចុះចំណែករូបយាយបានយកមកហូបនេះក៏បានសប្បាយចិត្តដែរដែលគេជួយមកណា បានអំណោយគេជួយមកម្តងៗថាអរអើយ។

ក៖ បាទយាយ ចុះកាលពីក្មេងវិញយាយមានក្តីស្រម៉ៃថាធំឡើងចង់ធ្វើអ្វីទេយាយ?

ខ៖ ចាស?

ក៖ ចុះកាលពីក្មេងធំឡើងធ្លាប់មានក្តីស្រម៉ៃថាធំឡើងចង់ធ្វើអី ធ្វើគ្រូពេទ្យ?

ខ៖ ចង់ធ្វើដែរ?

ក៖ ចង់ធ្វើអីដែរអ៊ុំ?

ខ៖ ចង់ធ្វើដែរនៅពីក្មេងនិយាយប្រាប់ចៅឲ្យចំ នៅពីក្មេងចង់ធ្វើពេទ្យ។

ក៖ អីយ៉ា។

ខ៖ សម័យនោះវានេះដែរ ក៏ប៉ុន្តែយើងវាអត់ដូចក្តីបំណងព្រោះម៉ែឪក្រហើយទៅមិនរួចយើងរៀនមិនបានជ្រៅជ្រះ បើរៀនបានជ្រៅជ្រះបែបបានទៅនិងគេធ្វើនិងគេ ដូចថាចង់បានធ្វើពេទ្យនិងគេ ធ្វើអ្នកគ្រូពេទ្យនិងគេឃើញទៅពេទ្យទៅអីឃើញនេះទៅថាស្រម៉ៃអញ្ចេះឯងក៏ប៉ុន្តែដូចថាវាមិនបានដូចបំណងចៅ ព្រោះយើងទៅវាអត់រួចយើងក្រហើយមានអ្នកណាទៅរៀនទៅសូត្រឯណាដឹឹងឯណាឯណី ក៏វាចប់ដល់សព្វថ្ងៃនេះឯងទៅ។

ក៖ ក្នុងជីវិតរបស់អ៊ុំ អ៊ុំមានការស្តាយក្រោយអ្វីខ្លះដែរអ៊ុំ?

ខ៖ ស្តាយចៅ។

ក៖ ស្តាយអ្វីដែរ?

ខ៖ ស្តាយដូចថានឹកឃើញថាពីដើមដែររកស៊ីដែលមិនទាន់ប៉ុល ពតចូលមកណា ថាចាប់ដៃបានប្តីប្រពន្ធទៅទិញឈើទិញអីធ្វើផ្ទះសម្បែងដូចថាដីធ្លីអីមានទៅណា ចាសមានច្រើនដីធ្លីនោះមានច្រើនណាស់កេរ្តិ៍ពីឪពុកម្តាយមកនោះ ដល់ពេលនឹកឃើញថាចុះឯងក្រែងមានបាននេះទៅទៀតគោ ៣០ ៤០គោសុទ្ធតែគោកាត់ គោចិញ្ចឹមសុទ្ធតែគោកាត់ដល់ពេលគេធ្លាក់អានោះឯងមកភ្លាមមកគេប្រមូលចូលរោងអស់រលីងទៅ នឹកឃើញក៏ធ្លាក់ទឹកចិត្តតាំងពីនោះឯងមកវាគ្មានអីទៅទៀតតទៅមុខទៀតទេវាអស់ហើយ អស់គ្មានអីតទៅមុខវាគ្មានមែនចប់តាំងពីនោះឯងមកក៏មានអីអស់រលីង គោក៏អស់អាផ្ទះសម្បែងក៏អស់អាដីក៏គេប្រមូលចូលគ្នារលីងទៅ មិនដឹងឯណាដីយើងមិនដឹងឯណាដីគេ ទៅគេដាក់ធ្វើរោងតែមួយទៅ ពីដើមមិញក្រុមគ្រួសារអ៊ុំដែលថាពីនេះរួចវាដូចថាប្រកបជីវិភាព ១ឆ្នាំ ២ឆ្នាំ ៣ឆ្នាំអីវាគ្រាន់ទៅណា ដូចថាគ្រាន់តែដល់វាធ្លាក់ភ្លាមៗចឹងឯងទៅក៏វាចប់ត្រឹមនោះឯងទៅ ថាមានបាននិងគេហើយស្រម៉ៃនោះថាទៅក៏វាអស់មានអត់បានពីត្រឹមប៉ុណ្ណោះឯងមក ទៅទៀតក៏វាមិនរួច អាទៅមុខក៏មិនហែលអាទៅក្រោយក៏មិនហើយវានៅត្រឹមនោះឯងទៅ ទាល់តែមកចប់អញ្ចេះឯងទៅ។

ក៖ បាទ ចឹងទាក់ទងជាមួយចំណង់ចំណូលចិត្តអ៊ុំម្តង តាំងពីក្មេងមកដល់សព្វថ្ងៃតើអ៊ុំចូលចិត្តពិសារម្ហូបណា ឬក៏សម្លរណាជាងគេដែរអ៊ុំ?

ខ៖ ម្ហូប?

ក៖ បាទអ៊ុំចូលចិត្តជាងគេម្ហូបមួយណា សម្លរមួយណាដែរ?

ខ៖ ចូលចិត្តនៅសព្វថ្ងៃនេះហា?

ក៖ បាទ។

ខ៖ សព្វថ្ងៃនេះចៅអើយចៅ ត្រង់ដូចថាសាច់ឈាមអីមិនសូវនិងគេទេ វាចាស់ហើយណាដូចថាមិនសូវចូលទេសាច់ឈាមអីកូនចៅណាគេស៊ីគេស៊ីចុះអ៊ុំចូលចិត្តតែត្រីងៀត នោះឯងត្រីងៀតទៅ ឪឡឹកទុំអីទៅនោះឯង សម្លរបើគេស្លរម្តងៗឲ្យចូលចិត្តតែគេស្លរម្ជូរបានជ្រះមាត់។

ក៖ សម្លរម្ជូរ ឪឡឹកទុំ ត្រីងៀត?

ខ៖ នោះឯង។

ក៖ ចុះកាលពីនៅក្មេង ឬក៏កាលពីនៅក្រមុំអីអ៊ុំចូលចិត្តស្តាប់បទចម្រៀងនិងគេទេអ៊ុំ?

ខ៖ អត់ដែលបានស្តាប់ទេ បទចម្រៀងបទអីស្រេចហើយចាសមិនដែលបានស្តាប់ទេ ទោះបីជាគេលេងបុណ្យទានឯណាក៏មិនដែលបានដើរនិងគេចុះយើងអត់មានអីនោះ មិនដែលបានទៅនិងគេទេ មិនដែលទៅបានទៅសប្បាយទៅអីនិងគេទេអត់ទេ គេទៅគ្រឹកៗគេអ្នកមានៗណា គេអ្នកគ្រាន់ៗគេចេះតែទៅសប្បាយនិងគេទៅ រូបខ្ញុំនៅតែផ្ទះណឹងឯង មិនដែលបានដើរនិងគេទេ។

ក៖ បាទចុះអ៊ុំមានចេះលេងឧបករណ៍តន្ត្រីអ្វីទេអ៊ុំ?

ខ៖ អត់ទេ មិនចេះទេចៅ។

ក៖ ចុះនៅក្នុងផ្ទះមានកូនចៅ បងប្អូនណាមានអ្នកចេះលេងតន្ត្រីទេអ៊ុំ?

ខ៖ បងប្អូននៅក្នុងនេះដូចជាគ្មានផង។

ក៖ ចុះកាលពីនៅក្រមុំ កាលពីនៅក្មេងអ៊ុំធ្លាប់បានទៅលេងល្បែងប្រជាប្រិយអ្វីខ្លះដែរតាមវត្តតាមអីអ៊ុំ?

ខ៖ លេង លេងតែចោលឈូង លាក់កូនកន្សែង បោះអង្គុញប៉ុណ្ណោះឯង។

ក៖ ទាញព្រាត់?

ខ៖ នោះឯងទាញ់ព្រាត់នោះឯង លេងពីដើមមានតែប៉ុណ្ណោះឯង។

ក៖ បាទ ចុះអ្នកមានបានរាំធូនរាំអី?

ខ៖ អត់ទេមិនដែលទេ ធូនថាំងអីមានតែគេអ្នកយកមកលេងទៅនេះទៅមានតែអ្នកទៅមើលគេអ្នកចូលលេង បើនិយាយទៅខាងសង្កាត់កំពង់ចិនយើង កំពង់សៀមយើងនេះ ដូចថាមួយក្រុមដែលចុះមកក្រោមនេះអត់សូវបង្កើតជាធូនជាអីទេណា បើគេធូនទាល់តែទៅជួលគេស្វាយធំឯណាលើៗនោះទៅមាន ដូចថាមានបុណ្យទានអីគេជួលយកមកលេងទៅណា។

ក៖ បាទអ៊ុំ ចុះមកដល់សព្វថ្ងៃនេះអ៊ុំមានកូន និងចៅប៉ុន្មាននាក់ដែរអ៊ុំ?

ខ៖ ចាស?

ក៖ អ៊ុំមានកូន មានចៅប៉ុន្មាននាក់ដែរសព្វថ្ងៃនេះ?

ខ៖ អូ! ចៅរាប់មិនអស់ទេចៅ ចៅច្រើនណាស់។

ក៖ បាទចុះកូនប៉ុន្មាននាក់ដែរ?

ខ៖ កូននោះ ៧ ៨ដឹង ប្រុស វង្វេងវង្វន់អស់ហើយ ៦នាក់។

ក៖ កូន៦ ចៅច្រើន?

ខ៖ ចៅច្រើនណាស់។

ក៖ ចឹងមកដល់ចុះបញ្ចប់នេះតើអ៊ុំមានអ្វីចង់ផ្តាំផ្ញើ ឬក៏ទូន្មានទៅកាន់កូនចៅជំនាន់ក្រោយរបស់អ៊ុំទេ ថាតើពួកគេគួរតែធ្វើជាមនុស្សបែបណា ឬក៏រស់នៅបែបណាក្នុងសង្គមដែរអ៊ុំ?

ខ៖ ចង់ទូន្មានថា រស់នៅបែបណាដូចថាចង់ឲ្យតែចៅបានរៀន បានសូត្រ បានចេះ បានដឹង មកដល់សព្វថ្ងៃនេះគេរកតែអ្នកចេះដឹងទេឲ្យចៅខំរៀនខំសូត្រទៅ ឲ្យបានចេះដឹងនិងគេទៅទៅមុខទៀត យាយវាត្រឹមនេះហើយវាមានបាននេះឯណាប៉ុនបានរស់នៅប្រដៅតែកូនចុះឯង ចៅអញ្ចុះឯងឲ្យចៅខំទៅ ធ្វើការងារអ្វីកុំឲ្យដើរតាមគន្លងផ្លូវខុស ដូចថាការអីដែលសង្គមគេមិនរាប់រកហើយយើងកុំឲ្យទៅបៀតអី ហើយបានមកដល់សព្វថ្ងៃនេះៗមានដូចថាប៉ូលីស ទាហានគេស្តីគេណែនាំយើងសព្វគ្រប់ទៅណានោះឯងដូចថាប្រដៅកូនមានតែប៉ុណ្ណោះឯងឲ្យដើរតែផ្លូវល្អទៅ ចៅក៏ដោយ ដើរតែផ្លូវល្អទៅខំរកទៅដោយគឺយើងក្រគឺយើងខំរកទៅកុំឲ្យទៅលួចទៅប្លន់ទៅឆក់ទៅបោកគេ បានតិចស៊ីតិចបានច្រើនស៊ីច្រើនទៅចៅកូន យើងអត់យើងសុំគេទៅ ម៉េចក៏គេមិនដាច់មេត្តាដែរត្រឹមមួយពេលគេឲ្យ បានយើងកុំឲ្យទៅ ដូចថាកាន់ចិត្តកាន់គំនិតទៅលួចទៅប្លន់ឃើញគេមានអីយើងអត់ យើងទៅឆក់ទៅបោកយកមកស៊ីវាអត់កើតទេចៅ វាបាប កុំឲ្យធ្វើអញ្ចុះធ្វើតែល្អទៅ កម្លាំងគេគេខំរកបែកញើសដែរ យើងអត់រកទៅធ្វើអំពើចុះមិនកើត ប្រដៅកូនប្រដៅចៅសព្វថ្ងៃឲ្យតែដើរផ្លូវល្អណឹឹងឯងជីដូនសប្បាយចិត្តណាស់ នោះឯង សប្បាយមែនមិននិយាយថាម៉េចទេ ប្រដៅថាកូនចៅកុំទៅត្រង់ណេះ ចាសកុំទៅត្រង់ណោះដូចសព្វថ្ងៃនេះឯងលឺគេថាចេះលឺគេថាចុះ នោះឯងជាប់គុកជាប់ច្រវ៉ាក់ចៅអើយចៅកុំធ្វើអំពើអញ្ចុះនោះ ខំធ្វើឲ្យតែល្អទៅនោះឯង។

ក៖ បាទចឹងសូមអរគុណដល់អ៊ុំដែលបានចំណាយពេលវេលាសម្ភាន៍ជាមួយខ្ញុំអ៊ុំណា ចឹងខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារអ៊ុំណា។

ខ៖ ចាស៕